**ПОШТОВАНИ УЧЕНИЦИ 6. РАЗРЕДА,**

**надам се да пратите часове на РТС-у, на којима се говори о ДРЖАВИ и ИНТЕГРАЦИОНИМ ПРОЦЕСИМА а ја ћу вам издвојити најбитније појмове из те области:**

* **Прве државе су настале у периоду од 3500 година п.н.е. па све до 6. века п.н.е.**
* **Елементи државе су: географски положај, величина и територија, границе, главни град и облик владавине**
* **Главни градови у држави могу бити европског или америчког типа (уџбеник стр. 130)**
* **Према политичком уређењу државе се деле на републике и монархије**
* **Интеграција је међусобно повезивање држава у веће заједнице са циљем очувања мира у свету и боље економске сарадње**

**Данашња лекција говори о ФОРМИРАЊУ ПОЛИТИЧКЕ КАРТЕ СВЕТА**

**Политичка карта света је географска карта Земљине површине на коју су унете границе свих постојећих држава и осталих земаља (колониј и др.).**

**Данас на свету имамо 194 државе, а 1900.године било их је само 57. Да видимо како је дошло до тога.**

**Политичка карта света стално се мењала током историје, појављивале су се нове и нестајале су и распадале се старе државе.**

**Древни период (до V века) поклапа се са робовласничким, када су настајале и рушиле се прве робовласничке државе: Египат, Грчка, Рим и др.**

**Средњовековни период (V-XV век) обележавају феудалне државе. Цела Европа је била подељена између Византије, Русије, Енглеске, Шпаније, Србије и других тадашњих држава.**

**Нови период (од XVI века до Првог светског рата) јесте период појаве и успона капитализма (појава индустрије и развој саобраћаја). Овај период почео је открићем Америке и нових поморских путева (Велика географска открића), што је отворило пут европским колонијалним освајањима у прекоморским земљама. Главне колонијалне силе биле су европске државе: Енглеска, Француска, Шпанија, Португалија, Холандија и др., које су освојиле огромне делове других континената. Ове државе у новооткривеним подручјима оснивају своје колоније, које им доносе огромна богатства. Територијална подела света између најмоћнијих европских земаља практично је била завршена почетком 20. века и могла се променити само силом.**

**Најновији период у формирању политичке карте света започео је завршетком Првог светског рата. Тада се појавио Совјетски Савез а распала се Аустроугарска монархија, од које је настало неколико држава: Југославија, Пољска, Чехословачка и др.**

**После Другог светског рата распала су се колонијална царства и на њиховом месту формирало се више од стотину независних држава у Азији, Африци, Латинској Америци и Океанији. Распадом Совјетског Савеза, Југославије и Чехословачке настало је двадесет нових држава. Тако је формирана савремена политичка карта света коју одликује велика „раздробљеност“.**

**У савременом добу држава не може да опстане изолована од међународне заједнице. Чланство у међународним организацијама има велики значај за сваку државу, јер јој олакшава привредну, политичку и војну сарадњу са другим земљама.**

**Најпознатије међународне организације су:**

* **Организација уједињених нација (ОУН), која се често скраћено назива Уједињене нације (УН), основана 1945. год. Највећа међународна организација на свету. Основни задаци ове организације јесу спречавање сукоба између народа и држава и обезбеђење мира и безбедности у свету. Све државе света су чланице УН, осим Ватикана (193 државе чланице);**
* **НАТО пакт (Северноатлантски пакт)-међународни војни савез 27 европских држава, Сједињених Америчких Држава и Канаде;**
* **Европска Унија (ЕУ) - организација коју чини 27 држава Европе. Основни циљ ове организације је заједничко тржиште за њене чланице као и трговина и путовање без граница. Чланство у ЕУ омогућава несметано запослење и школовање у свим државама Европске уније.**

**\*организације у склопу УН – у склопу Уједињених нација делује много специјализованих организација које су познате у целом свету: Организација УН за образовање, науку и културу (УНЕСКО), Организација за храну и пољопривреду (ФАО), Дечји фонд УН (УНИЦЕФ) који се финансира искључиво од добровољних прилога и др.**

**Домаћи задатак: препишите ову лекцију у свеску, и наставите да пишете пројектни задатак по упутствима. Следећег понедељка почињемо са географијом Европе.**

**Ваше пројектне задатке можете ми предати у Гугл учионици.**

**Поздрав од наставнице географије**